Andri Aganits

Andri Aganits (sündinud 7. septembril 1993 Orava vallas) on eesti võrkpallur.

2012. aastast kuulub ta Eesti võrkpallikoondisse ja hooajast 2022/23 mängib Eesti meistriliiga klubis Selver/Taltech, kus ta on ka võistkonna kapten.

Sportlaskarjäär

Koondis

Noortekoondis
Aastatel 2008–2013 kuulus Andri Eesti noormeestekoondisse (sündinud 1993 ja hiljem), kelle treeneriteks olid Urmas Tali, Raul Reiter ja Toomas Jasmin. Koondise suurimaks saavutuseks oli 2013. aastal pääsu tagamine U-21 MM-finaalturniirile, kus teeniti 20 meeskonna konkurentsis 17. koht.

Eesti võrkpallikoondis
Andri kutsuti esimest korda Eesti võrkpallikoondisse 2012. aastal ning tegi debüüdi sama aasta augustis sõpruskohtumises Soome võrkpallikoondise vastu. Euroopa meistrivõistluste finaalturniiril on ta kuulunud koondise koosseisu viiel korral (2015, 2017, 2019, 2021 ja 2023). Euroopa liigas on ta võistelnud Eesti koondises neljal korral (2016, 2018, 2019 ja 2021). Samuti on ta esindanud Eestit 2017. aastal Maailmaliiga kolmandas tugevusgrupis ja 2018. aasta Challenger Cupil.

Klubivõrkpall
Hooajal 2011/12 kuulus Aganits Eesti meistriliiga klubisse Selver Tallinn, kus ta noormängijana kuulus pigem varumeeste hulka. Klubi võitis Eesti karikavõistlused ning sai Balti liigas ja Eesti meistrivõistlustel teise koha. Osaleti ka CEV Cupil, kus eelringist edasi ei pääsetud ja CEV Challenge Cupil, kus jõuti 1/8 finaali. Andri jätkas meeskonnas ka järgneval hooajal (2012/13), kui CEV Cupil taas eelringist edasi ei jõutud ning CEV Challenge Cupil jõuti 1/16 finaali. Kohalikel võistlustel võideti Eesti meistrivõistlused ja saadi teine koht Eesti karikavõistlustel. Balti liigas medalile ei jõutud, kuid Andri oli liiga parim blokeerija (113 blokipunkti).

Hooajaks 2013/14 liitus Aganits Saksamaa meistriliiga klubiga TV Bühl, kus mängis samal hooajal ka Eesti võrkpallikoondise nurgaründaja Martti Juhkami. Klubi jõudis CEV Cupil veerandfinaali, kus kaotati Ardo Kreegi koduklubile Pariisi Volley. Kohalikel võistlustel jäädi napilt tiitliheitlustest välja, jõudes karika- ja meistrivõistlustel poolfinaali. Andri oli üks meeskonna põhimängijatest.

Hooajaks 2014/15 siirdus ta Itaalia meistriliiga klubisse Altotevere, kus mängis ka Eesti võrkpallikoondise diagonaalründaja Renee Teppan. Klubi lõpetas hooaja Itaalia meistriliigas viimasel kohal ning langes järgmiseks hooajaks esiliigasse. Andri kuulus meeskonna põhimängijate hulka.

Hooajaks 2015/16 liitus ta Prantsusmaa meistriliiga klubiga Poitiers Stade Poitevin. Klubi jõudis Prantsusmaa meistrivõistlustel veerandfinaali. Aganits jätkas klubis ka hooajal 2016/17, kui nii Prantsusmaa karika- ja meistrivõistlustel jõuti veerandfinaali. Andri oli mõlemal hooajal meeskonna põhimängijate hulgas.

Hooajaks 2017/18 vahetas ta Prantsusmaal klubi ning liitus Montpellier' Volleyga. Klubi osales CEV Cupil, kus jõuti veerandfinaali.  Prantsusmaa meistrivõistlustel jõuti veerandfinaali, kus tuli tunnistada Ardo Kreegi koduklubi Pariisi Volley paremust. Aganits kuulus meeskonna põhimängijate hulka.

Hooajaks 2018/19 liitus ta Belgia meistriliiga klubiga Maaseiki Greenyard, kus mängisid ka Eesti võrkpallikoondislased Timo Tammemaa ja Keith Pupart. Hooaja esimeses pooles pidi Aganits õlavigastuse tõttu minema operatsioonile ning oli mängupausil peaaegu hooaja lõpuni. Klubi sai hooaja alguses Belgia superkarikavõistlustel teise koha ja võitis hooaja lõpus Belgia meistrivõistlused. Klubi osales ka CEV Meistrite Liigas, kuid Andri seal vigastuse tõttu ei osalenud. Ta jätkas Maaseikis ka järgneval hooajal (2019/20), meeskonnakaaslaseks hooaja teisest poolest Eesti võrkpallikoondise diagonaalründaja Renee Teppan. Klubi sai hooaja alguses taas Belgia superkarikavõistlustel teise koha ja jõudis Belgia karikavõistlustel poolfinaali. Klubi osales ka CEV Meistrite Liigas, kus veerandfinaali ei jõutud ja Belgia meistrivõistlustel, mis peatati koroonapandeemia tõttu. Andri oli sellel hooajal meeskonna üks põhimängijatest.

Hooajaks 2020/21 sõlmis Aganits lepingu Kreeka meistriliiga klubiga Thessaloniki PAOK, kus ta kuulus meeskonna põhimängijate hulka. Klubi jõudis kohalikel karika- ja meistrivõistlustel poolfinaali, kuid medaleid ei võidetud.

Hooajaks 2021/22 siirdus ta Saksamaa meistriliiga klubisse VfB Friedrichshafen. Klubi osales CEV Meistrite Liigas, kus alagrupist edasi pääseda ei õnnestunud. Võideti Saksamaa karikavõistlused ja saadi Saksamaa meistrivõistlustel teine koht.

Hooajaks 2022/23 naasis Aganits Eestisse ning liitus kohaliku meistriliiga klubiga Selver/Taltech, kus ta oli ka meeskonna kapten. Klubi sai Eesti karikavõistlustel teise koha ja võitis Eesti meistritiitli. Andri oli meeskonna üks põhimängijatest ning valiti ka Eesti meistrivõistluste sümboolsesse koosseisu.

Saavutused

Klubivõrkpall
Balti liiga
2011/12  Selver Tallinnaga

Riikide meistrivõistlused
2011/12  Eesti meistrivõistlused Selver Tallinnaga
2012/13  Eesti meistrivõistlused Selver Tallinnaga
2013/14  Saksamaa meistrivõistlused TV Bühliga
2018/19  Belgia meistrivõistlused Maaseiki Greenyardiga
2021/22  Saksamaa meistrivõistlused VfB Friedrichshafeniga
2022/23  Eesti meistrivõistlused Selver/Taltechiga

Riikide karikavõistlused
2011/12  Eesti karikavõistlused Selver Tallinnaga
2012/13  Eesti karikavõistlused Selver Tallinnaga
2018/19  Belgia superkarikas Maaseiki Greenyardiga
2019/20  Belgia superkarikas Maaseiki Greenyardiga
2021/22  Saksamaa karikavõistlused VfB Friedrichshafeniga
2022/23  Eesti karikavõistlused Selver/Taltechiga

Individuaalsed
2012/13 Balti liiga parim blokeerija
2022/23 Eesti meistrivõistluste parim temporündaja

Koondis
2016  Euroopa Liiga
2017  Maailmaliiga tugevuselt kolmas grupp
2018  Euroopa Liiga
2018  Challenger Cup
2021  Euroopa Liiga

Individuaalsed
2018 – Euroopa Kuldliiga unistuste meeskonna keskblokeerija

Tunnustus
Hooaeg 2011/12 – Eesti parim noorvõrkpallur noormeestest

Viited

Välislingid
Aganits, Andri ESBL biograafia
Andri Aganits Mängija profiil CEV kodulehel
Andri Aganits Volleybox
Andri Aganits Eesti Võrkpalli Liit

Eesti võrkpallurid
Sündinud 1993